ກອງປະຊຸມວົງແຄບລັດຖະມົນຕີເສດຖະກິດ ອາຊຽນ ສຸມໃສ່ໄລຍະ ສຸດທ້າຍແມ່ນປະຕິບັດ AEC
ກອງປະຊຸມວົງແຄບລັດຖະມົນຕີເສດຖະກິດ ອາຊຽນ
(ພາບ: TTXVN)
ກອງປະຊຸມວົງແຄບລັດຖະມົນຕີເສດຖະກິດ ອາຊຽນ ຄັ້ງທີ 21 (AEM Retreat 21) ພວມດຳເນີນທີ່ນະຄອນ Kota Bahru, ລັດ Kelantan ປະເທດ ມາເລເຊຍ. ກອງປະຊຸມໄດ້ດຶງດູດຜູ້ແທນທີ່ມາຈາກ 10 ປະເທດສະມາຊິກ ອາຊຽນ ແລະ ຄະນະເລຂາ ອາຊຽນ ກ່ວາ 200 ຄົນ. ຄະນະຜູ້ແທນຫວຽດນາມ ໂດຍທ່ານລັດຖະມົນຕີວ່າການກະຊວງອຸດສາຫະກຳ ແລະ ການຄ້າ ຫວຽດນາມ ຫວູຮຸຍຮ່ວາງ ນຳໜ້າເຂົ້າຮ່ວມກອງປະຊຸມ. ທີ່ກອງປະຊຸມ, ບັນດາລັດຖະມົນຕີ ໄດ້ຕີລາຄາໝາກຜົນແຫ່ງການປະຕິບັດບັນດາຄຳໝັ້ນສັນຍາກ່ຽວກັບການສ້າງຕັ້ງປະຊາຄົມເສດຖະກິດ ອາຊຽນ (AEC), ສຸມໃສ່ປຶກສາຫາລືເລື່ອງຮັບປະກັນວ່າ ບັນດາມາດຕະການເຊື່ອມໂຍງເສດຖະກິດຕົ້ນຕໍໃນແຜນການ AEC ໄດ້ຮັບການປະຕິບັດຫຼາຍພໍສົມຄວນ, ສືບຕໍ່ປຶກສາຫາລືບັນດາມາດຕະການຫັນການຄ້າປອດພາສີເປັນສະດວກສ້າງເງື່ອນໄຂໃຫ້ການເຄື່ອນໄຫວຂອງວິສາຫະກິດ, ພ້ອມທັງປຶກສາຫາລືບັນດາມາດຕະການເຊື່ອມໂຍງ ຢ່າງແທດຈິງໃຫ້ AEC, ກໍ່ຄືການເປີດກ້ວາງ ແລະ ຊຸກຍູ້ການເຊື່ອມໂຍງເຂົ້າກັບຕະຫຼາດພາກພື້ນ ອາຊຽນ ພາຍຫຼັງປີ 2015.
ທີ່ກອງປະຊຸມ, ບັນດາລັດຖະມົນຕີ ຢືນຢັນດ້ວຍຄວາມຕັດສິນໃຈ ຈະປະຕິບັດສຳເລັດການເຈລະຈາສັນຍາຄູ່ຮ່ວມມືເສດຖະກິດຮອບດ້ານພາກພື້ນ (RCEP) ໃນທ້າຍປີ 2015, ຜ່ານນັ້ນຊຸກຍູ້ການຮ່ວມມືເສດຖະກິດ, ການຄ້າ ແລະ ການລົງທຶນລະຫວ່າງ ອາຊຽນ ແລະ ບັນດາຄູ່ຮ່ວມມືຄື ອິນເດຍ, ສ.ເກົາຫຼີ, ຍີ່ປຸ່ນ, ນິວຊີແລນ, ອົດສຕາລີ ແລະ ຈີນ. ບັນດາລັດຖະມົນຕີ ກໍ່ພິຈາລະນາ ແລະ ແນະນຳ ກ່ຽວກັບການຮຽບຮຽງວິໄສທັດເສດຖະກິດ ອາຊຽນ ພາຍຫຼັງປີ 2015 ແລະ ແຜນການເຄື່ອນໄຫວຍຸດທະສາດ, ຫວັງວ່າ ອາຊຽນ ຈະວາງອອກແຜນການໃໝ່ ແລະ ຕັດສິນຊີ້ຂາດໃນທ້າຍປີ 2015 ເພື່ອກຳນົດທິດໃຫ້ການເຊື່ອມໂຍງເຂົ້າກັບພາກພື້ນໃນທົດສະວັດຈະມາເຖິງ.
(ແຫຼ່ງຄັດຈາກ VOV)